KIRJALLINEN KYSYMYS E-2529/02

esittäjä(t): Camilo Nogueira Román (Verts/ALE) neuvostolle

(11. syyskuuta 2002)

Aihe: Gibraltarinsalmessa tapahtunut kolmetoista kuolonuhria vaatinut uusi murhenäytelmä

Elokuun 1. päivänä kolmetoista Marokosta kotoisin olevaa afrikkalaista miestä ja naista löydettiin kuolleina Tarifan rannikolta Gibraltarinsalmesta. Espanjaan ja Euroopan unioniin kuuluvalla alueella on taas tapahtunut murhenäytelmä, joka on jo riistänyt hengen tuhansilta ihmisiltä viime vuosien aikana. Mihin toimenpiteisiin neuvosto aikoo ryhtyä Espanjan ja Marokon kanssa luodakseen tarvittavat olosuhteet, jotta nämä hirvittävät onnettomuudet eivät enää toistuisi?

Vastaus

(19. joulukuuta 2002)

1. Neuvosto on arvoisan parlamentin jäsenen kanssa samaa mieltä siitä, että on tarpeen hyväksyä toimenpiteitä, joiden avulla voidaan välttää sellaiset traagiset tapahtumat, joihin hän viittaa. On syytä palauttaa mieliin, että viimeisimpinä puheenjohtajakausina laittoman maahanmuuton ongelma ja tehokkaimmat ja sopivimmat keinot sen ehkäisemiseksi ja hallitsemiseksi ovat tärkeimpien kysymysten joukossa unionin asialistalla.

2. Erittäin tärkeä sija laittoman maahanmuuton torjunnalle on annettu 21. ja 22. kesäkuuta 2002 kokoontuneen Sevillan Eurooppa-neuvoston päätelmissä. Päätelmissä hahmotellaan toteutettavia toimia sen varmistamiseksi, että unionin tasolla torjuttaisiin tämä ilmiö tehokkaasti sen ehkäisemiseksi ja rajoittamiseksi.

On syytä palauttaa mieliin myös, että jo ennen Sevillan Eurooppa-neuvostoa puheenjohtajavaltio Espanja antoi tämän kysymyksen käsittelylle tärkeän sysäyksen erityisesti hyväksymällä kaksi pragmaattista välinettä, joilla ei ainoastaan määritetä joitakin toteutettavia toimenpiteitä vaan määritellään myös puitteet, joihin tulevan toiminnan olisi sijoituttava ja joissa sen olisi kehityttävä. Kyse on tässä tapauksessa toimintasuunnitelmasta laittoman maahanmuuton ja ihmiskaupan torjumiseksi Euroopan unionissa (hyväksyttiin oikeus- ja sisäasioiden neuvostossa 28. helmikuuta 2002) sekä toimintasuunnitelmasta Euroopan unionin jäsenvaltioiden ulkorajojen valvonnasta (hyväksyttiin oikeus- ja sisäasioiden neuvostossa 13. kesäkuuta 2002).

3. Mitä tulee meritse tapahtuvan laittoman maahanmuuton torjuntaan, neuvosto käsitteli myös tätä erityiskysymystä laittoman maahanmuuton ja ihmiskaupan torjumista Euroopan unionissa koskevan toimintasuunnitelman jälkeen ja hyväksyi aiheesta päätelmät 25. ja 26. huhtikuuta 2002 pitämässään istunnossa. Vastauksena päätelmissä esitettyyn pyyntöön komissio tarkastelee parhaillaan jäsenvaltioiden edustajien kanssa teknisten kokousten puitteissa, mitkä olisivat sopivimmat ja tehokkaimmat keinot, jotka tulisivat kysymykseen ja jotka voitaisiin toteuttaa tällä alalla unionin tasolla.

4. Sevillan päätelmien perusteella puheenjohtajavaltio Tanska sijoitti laittoman maahanmuuton torjunnan ensisijaiseksi kysymykseksi työohjelmaansa, jotta toimet ja toimenpiteet, joita puheenjohtajavaltiot ovat pitäneet tärkeinä, voitaisiin hyväksyä ja toteuttaa.

5. Erityisesti Marokon osalta on syytä panna merkille, että komissio on neuvoston sille vuonna 2000 antaman toimeksiannon mukaisesti toimittanut maan viranomaisille kyseisen vuoden kuluessa takaisinottosopimusehdotuksen. Komission ja Marokon viranomaisten epävirallisten kontaktien seurauksena viralliset neuvottelut alkanevat lähikuukausina.